# Përmbledhje Ekzekutive

**Hyrje**

Dhuna mes fëmijëve është konsideruar si një nga çështjet kryesore që ndikon negativisht në zhvillimin optimal të fëmijëve dhe në edukimin e tyre. Duke qenë mjaft i përhapur si fenomen në Shqipëri, është e nevojshme të kuptohen thellesisht faktorët që ndikojnë në të e për shkak të vetë natyrës komplekse të dhunës, është e rëndësishme të studiohen rrënjët shoqërore, kulturore dhe ekonomike të saj. Për këtë arsye, qëllimi i këtij studimi ishte eksplorimi i normave shoqërore dhe gjinore në ndikimin e dhunës me bazë gjinore në shkolla dhe roli i fëmijëve në sfidimin e tyre. Ky studim ishte pjesë e një projekti më të gjerë kërkimi në Europën Juglindore, ku përveç Shqipërisë ishin të përfshira edhe shtatë shtete të tjera: Bosnia dhe Hercegovina, Bullgaria, Kroacia, Kosova, Moldavia, Rumania dhe Serbia. ChildHub në Europë ka bashkëpunuar me Terres des Hommes dhe Institutin për të Drejtat Ndërkombëtare dhe Zhvillimin e Fëmijëve (IICRD Kanada) për të adresuar këtë çështje të rëndësishme.

Gjetjet kryesore dhe rekomandimet që vijnë nga ky projekt kërkimi janë:

**Gjetjet kryesore**

* Dhuna ndaj fëmijëve është shumë e përhapur. Ky fenomen ndodh shpesh dhe sjell pasoja shumë të rënda. Fëmijët, si djemtë dhe vajzat janë të ekspozuar me të gjitha llojet e dhunës. Vajzat përjetojnë më tepër bullizëm dhe dhunë seksuale, ndërkohë që djemtë dhunë psikologjike dhe fizike. Dhuna ushtrohet zakonisht nga bashkëmoshatarët, të rriturit (mësuesit dhe prindërit) dhe media.
* Si pasojë e COVID-19, ka një rritje të perceptuar të dhunës në shtëpi dhe bullizmit kibernetik si nga fëmijët ashtu dhe nga të rriturit.
* Fëmijët dhe të rriturit identifikojnë disa norma të dëmshme sociale të cilat mbajnë gjallë dhunën: një kulturë e cila pranon dhe normalizon dhunën (veçanërisht dhunën e “merituar”), dhuna si një mjet vetëmbrojtjeje, agresionin si vlerë, bindjen ndaj figurave autoritare, “t’ja dalësh vetë” etj. Në lidhje me dhunën me bazë gjinore, këto norma sociale janë rolet tradicionale gjinore, nderi mashkullor, të parit e burrit si mbrojtësin e familjes, kufizimi i roleve që mund të marrë një vajzë ose një grua, “mbajtja e sekreteve”, seksualiteti dhe dhuna seksuale si një temë tabu, dhuna seksuale si turp, fajësimi i viktimës dhe shprehja e famshme “djemtë janë djem”.
* Siguria që një fëmijë ndjen lidhet me figurat e sigurta (shok/shoqe të ngushta, prindërit, mësuesit/set e preferuara dhe psikologu/ja) dhe zonat e sigurta (shkollat dhe zonat që janë afër vendbanimit). Megjithatë, fëmijët ndihen pjesërisht të mbrojtur për shkak të baballarëve të dhunshëm, mungesës ose padisponueshmërisë së psikologëve, dhunës në shkollë apo rrugës për në shkollë dhe në komunitet (veçanërisht larg shtëpisë dhe natën për vajzat).
* Në rrjetin jo formal të mbrojtjes së fëmijëve futen prindërit, shokët/shoqet e ngushta dhe vëllai i madh. Rrjeti formal ndërkohë përbëhet nga mësuesi/mësuesja e preferuar dhe psikologu/ja dhe/ose punonjësi/sja social/e që punon në ambjentet e shkollës, nëse ka të tillë/a. Jashtë shkollës një rrjet i tillë ka më pak gjasa të jetë i aksesueshëm ose i njohur. Norma të dëmshme sociale ndikojnë në besimin ndaj psikogut/es ose policisë pasi kjo e fundit për shembull, mund të shihet si ndihmuse në disa raste por edhe e korruptuar. Fëmijët raportojnë ose mendojnë që raportimi bëhet vetëm në raste “serioze”, për shkak të normave sociale të dëmshme dhe frikën nga pasojat e raportimit. Prej tyre njihet vetëm raportimi që bëhet në shkolla, i cili ndërkohë është i panjohur prej fëmijëve më të vegjël. Vlerat e komunitetit të tilla si mbështetja e njëri-tjetrit, janë të shëndetshme por mund të bëhen penguese në raportimet ndaj dhunës seksuale. Organizata që punojnë me viktimat e dhunës, qendrat komunitare për fëmijët dhe diskutimet në shkolla në lidhje me mbrojtjen ndaj dhunës, edhe pse të promovuara në mënyrë jo të rregullt, raportohen si mënyra mbështetjeje.
* Fëmijët janë të brishtë në përgjithësi. Fenomeni që vihet re së tepërmi tek ta kur vjen puna tek dhuna është efekti i spektatorit dhe lidhet kryesisht me frikën nga pasojat. Vetëm fëmijët me një sistem mbrojtës të fortë ndihen të sigurt. Për këtë arsye dhuna është adresuar më shumë në nivel individual sesa kolektiv. Disa veprime që mund të kryhen nga fëmijët për t’i mbrojtur ata nga dhuna dhe për të promovuar mirëqenien e tyre janë: të vajturit bashkë në shkollë, raportimi i dhunës dhe ndonjëherë mbështetja e fëmijëve të bulluar.
* Shpresa kryesore e fëmijëve është që të gjithë fëmijët të jenë të mbrojtur nga dhuna. Idetë e tyre sesi mund të arrihet kjo janë: të folurit me prindërit, shkollën dhe komunitetin në mënyrë të vazhdushme në lidhje me këtë temë; mbështetja e prindërve për të përmirësuar komunikimin; ndryshime në qëndrimet e medias dhe komunitetit sidomos për çështjen e dhunës me bazë gjinore; shërbimet të bëhen më të arritshme; autorët e veprave të marrin dënimin e merituar.

**Rekomandime kryesore**

**Rekomandime në lidhje me politikat të cilat do të përqëndrohen në parandalimin e dhunës ndaj fëmijëve:** zbatimi dhe implementimi i politikave ekzistuese dhe ligjeve për të përmirësuar përgjigjen e sistemit të mbrojtjes së fëmijëve ndaj rasteve të abuzimit të fëmijëve dhe implementimi i politikave ekzistuese për të nxitur sjelljen etike të mediave kur adresojnë çështje/raste të abuzimit të fëmijëve.

**Rekomandime praktike:** zhvillimi i programeve të parandalimit të dhunës në shkolla; ndërhyhyrjet në komunitet për të sfiduar normat sociale dhe gjinore dhe përmirësimi i praktikave prindërore.